《题参政高公荒政碑》
元代·聂古柏

庐山插天千仞青，明公高节逾棱层。西江月冷秋无际，明公此心清彻底。

厌梁道上豺虎多，手搏不待弓与戈。前年魃虐遍南国，饥者以充僵者立。

洪州父老遮道傍，上书乞留涕泗滂。丰碑大字记荒政，要使遗爱如甘棠。

我来观风闻此语，未见仪容心已许。愿公从此召赴中书堂，早为四海苍生作霖雨。

作者简介：元人。官吏部侍郎。武宗至大四年尝与礼部尚书乃马歹等奉使安南。工诗。有《侍郎集》。